Der var angiveligt ikke meget at rafle om. Da russiske Gasprom i 2009 ville anlægge en stor gasledning fra Rusland til Tyskland gennem dansk farvand, forlød det fra både den danske regering og embedsværket, at Danmark ikke havde mange handlemuligheder: Danmark var ifølge international ret forpligtet til at godkende projektet.

Derfor endte en af de mest afgørende geopolitiske beslutninger i nyere tid – godkendelsen af den såkaldte Nord Streamgasledning – som en ren administrativ afgørelse.

Men en gennemgang, som Politiken har foretaget af centrale dokumenter i sagen, viser, at Danmark kunne have afvist Nord Streams linjeføring, og at den daværende VK-regering videreformidlede forkerte oplysninger fra Energistyrelsen til Folketinget om selve beslutningsgrundlaget.